11.5.2023.
HR
Službeni list Europske unije
C 167/101 četvrtak, 24. studenog 2022.
M. budući da se na temelju članka 285. katarskog kaznenog zakona izvanbračni spolni odnosi, uključujući istospolne odnose, kažnjavaju zatvorskom kaznom u trajanju do sedam godina; budući da se proizvoljna uhićenja LGBTQ+ osoba navodno temelje na Zakonu br.
17 iz 2002. o zaštiti zajednice, kojim se, prema organizaciji Human Rights Watch, dopušta privremeni pritvor bez podizanja optužnice ili suđenja u trajanju do šest mjeseci ako „postoje utemeljeni razlozi da se smatra da je optuženik možda počinio kazneno djelo”, što se odnosi i na „kršenje javnog morala”, što dovodi do čestog zlostavljanja LGBTQ+ osoba; budući da je katarski ambasador Svjetskog prvenstva FIFA-e javno izrekao homofobnu izjavu; budući da je sedam nogometnih saveza, uključujući one u Europi, odlučilo da njihovi igrači mogu nositi traku „OneLove” s duginim bojama; budući da je FIFA ipak odlučila da igrači mogu dobiti žuti karton ili ih se može izbaciti iz igre zbog nošenja takve trake jer je to navodno politička izjava;
N. budući da je FIFA 2016.
potpisala vodeća načela UN-a o poslovanju i ljudskim pravima, u skladu s kojima se FIFA-a mora suzdržati od uplitanja u ljudska prava te mora ispraviti negativne učinke svojih aktivnosti u području ljudskih prava;
O. budući da, u vrijeme nesigurnosti i znatnih izazova za međunarodni poredak utemeljen na pravilima u Europi i u regiji Zaljeva te s obzirom na to da je svijet suočen s posljedicama ruske agresije na Ukrajinu i pandemije bolesti COVID-19, kao i s hitnim imperativom zelene i digitalne tranzicije, EU može imati velike koristi od snažnijeg i strateški usmjerenijeg partnerstva s Vijećem za suradnju u Zaljevu i njegovim državama članicama, među kojima je i Katar; budući da su 2021.
ponovno uspostavljeni diplomatski odnosi između Katara i Saudijske Arabije, Ujedinjenih Arapskih Emirata, Bahreina i Egipta;
P. budući da Sporazum o suradnji između EU-a i Katara potpisan 2018.
pruža okvir za politička i sektorska savjetovanja o područjima od zajedničkog interesa; budući da je Katar važan partner EU-a i da njihovi odnosi obuhvaćaju brojna važna područja; budući da Katar ima ključnu ulogu u provedbi europske strategije energetske sigurnosti; budući da se suradnja između EU-a i Katara znatno intenzivirala, što je dovelo do otvaranja Delegacije EU-a u Dohi 2022.; budući da je Katar u veljači 2022.
bio supokrovitelj rezolucije Opće skupštine UN-a u kojoj se Rusija poziva da se povuče iz Ukrajine te je glasovao za rezolucije u kojima se osuđuje ruska invazija na Ukrajinu;
Q. budući da je 12. rujna 2022. održan četvrti dijalog EU-a i Katara o ljudskim pravima; budući da dijalog o ljudskim pravima predstavlja ključan trenutak u pogledu angažmana za promicanje ljudskih prava;
1. žali zbog smrti tisuća radnika migranata i ozljeda koje su radnici pretrpjeli tijekom priprema za Svjetsko prvenstvo; izražava sućut obiteljima tih radnika i zahtijeva preuzimanje odgovornosti;
2. potiče Katar da u potpunosti provede svoje novo zakonodavstvo o zaštiti prava radnika i da ukloni preostale sastavnice sustava sponzorstva Kafala, kao što su kazne za bijeg radnika;
3. naglašava da se u svojim odnosima s Katarom EU snažno zalaže za podupiranje ljudskih prava, uključujući pitanja koja su se pojavila u kontekstu Svjetskog prvenstva FIFA-e; zabrinut je zbog navoda da se stotine tisuća radnika migranata u Kataru i dalje suočavaju s diskriminacijskim zakonima i praksama; žali zbog nedostatka transparentnosti i očitog nedostatka odgovorne procjene rizika pri dodjeli Svjetskog prvenstva FIFA-e Kataru 2010.; podsjeća na svoje dugogodišnje stajalište da je korupcija u FIFA-i sveprisutna, sustavna i duboko ukorijenjena te i dalje vjeruje da je ta organizacija ozbiljno naštetila ugledu i integritetu svjetskog nogometa unatoč pokušajima da se provedu reforme, poput uvođenja zahtjeva u pogledu ljudskih prava;
4. potiče javne vlasti, sportske saveze i organizacije da prilikom odabira domaćina za velika sportska događanja te prilikom odabira sponzora poštuju univerzalne vrijednosti ljudskih prava, demokracije i vladavine prava; traži da se u tom pogledu utvrde jasni kriteriji i povelja s čvrstim vrijednostima; poziva na to da se, prije organiziranja takvih velikih sportskih događanja, posebna pozornost posveti zaštiti prava radnika, ravnopravnosti i nediskriminaciji te da se provedu neovisne i vjerodostojne procjene utjecaja na okoliš;